Diniy qo'mita adliya vaziriga javob qaytargan domlalarga murojaat qildi

Din ishlari bo'yicha qo'mita adliya vazirining ayrim domlalar ma'ruzalari ixtilofga sabab bo'lishi haqidagi fikriga javob qaytargan domlalarga murojaat qildi.
Adliya vaziri Ruslan Davletov ayrim domlalarning ma'ruzalari ixtilofga sabab bo'lishi haqida gapirib, vazirlik bu masalalarni nazorat qilib borishini ta'kidlagandi.
“Diniy tashkilotlarning ayrim vakillari chiqib, ‘U ishni qilsa, bunday bo'lar ekan, bu ishni qilsa, bunday bo'ladi. Bu narsani ichsa, bunday bo'ladi, bu viloyatliklar bunday’, degan gapiga huquq nuqtai nazaridan biz chidab turolmaymiz. Chunki bu, birinchidan, jamiyatimizning bo'linishiga olib kelyapti, ikkinchidan, diniy tashkilotlarning bunday ixtilof qilishga haqqi yo'q. Bilasizlarmi, nimaga? Chunki odamlarga tamg'a bosish huquqi yo'q. Dinga xohlasa, ishonadi, xohlamasa, ishonmaydi. xohlamasa, umuman tarki dunyo qilib yashaydi. Bu odamning konstitutsiyaviy huquqi. Shuning uchun qonunda belgilangan kafolatlarni kimlardir chiqib, maqomidan qat'i nazar, inkor qilolmaydi”, — degan Ruslan Davletov.
Din ishlari bo'yicha qo'mita bunga munosabat bildirgan ayrim domlalarga javoban munosabat bildirgan:
“Fuqarolarimizdan diniy mavzu o'ta xassos ekanini e'tiborga olib, internet va ijtimoiy tarmoqlarda diniy masala hamda davlatning din sohasidagi pozitsiyasiga munosabat bildirganda xolis bo'lish, ayni vaqtda davlatning dunyoviy demokratik tamoyillarini qat'iy yodda tutgan holda shaxsiy qarashlarini ommaviy munosabat sifatida talqin qilmaslikni so'rab qolamiz”, deyiladi xabarda.